4. ปัจจัยความเสี่ยง

ปัจจัยเสี่ยงจากภายในและภายนอก ที่มีผลกระทบต่อการดำเนินธุรกิจของบริษัทสามารถสรุปได้ดังนี้

1.  ภาวะเศรษฐกิจและอัตราการขยายตัว ธุรกิจรับเหมาก่อสร้าง
    มีความสัมพันธ์โดยตรงกับภาวะเศรษฐกิจและอัตราการขยายตัวทางเศรษฐกิจของประเทศ
    ดังนั้น บริษัทจึงได้รับผลกระทบในช่วงเศรษฐกิจชะลอตัว อย่างไรก็ตาม
    การที่บริษัทมีความสามารถในการรับงานได้หลายประเภท
    ทำให้บริษัทสามารถกระจายความเสี่ยง เพื่อลดความเสียหายที่อาจเกิดขึ้นได้
    ถึงแม้จะมีแนวโน้มว่าภาวะเศรษฐกิจเริ่มดีขึ้น แต่ยังอยู่ในระดับเริ่มฟื้นตัวเท่านั้น
    มีผลทำให้อัตราการขยายตัวของบริษัทเพิ่มขึ้นเพียงเล็กน้อย อย่างไรก็ตาม
    งานในภาคเอกชนยังคงมีความเสี่ยงในเรื่องสภาพคล่อง
    บริษัทจึงต้องใช้ความระมัดระวังในการรับงานโครงการต่าง ๆ

2.  การเปลี่ยนแปลงของราคาวัสดุ ต้นทุนวัสดุ
    ถือว่าเป็นต้นทุนหลักในการคำนวณเสนอราคาในการประมูล
    ซึ่งการเปลี่ยนแปลงด้านราคาของวัสดุต่าง ๆ มีผลกระทบโดยตรงต่อผลกำไรของบริษัท
    โดยเฉพาะอย่างยิ่งคือการปรับตัวขึ้นของราคาน้ำมันที่ส่งผลกระทบโดยตรงต่องานก่อสร้างประเภทถนน
    และยังส่งผลกระทบต่อค่าจัดส่งวัสดุอื่นๆอีกด้วย นอกจากนี้ กรณีของวัสดุนำเข้าจากต่างประเทศ
    ต้นทุนจะปรับไปตามอัตราแลกเปลี่ยนอีกด้วย

3.  การขาดแคลนแรงงานก่อสร้าง ธุรกิจอสังหาริมทรัพย์เริ่มฟื้นตัว
    ทำให้เกิดการแย่งแรงงานกันระหว่างผู้รับเหมาก่อสร้าง แต่โดยปกติแล้ว
    บริษัทและธุรกิจรับเหมาก่อสร้างทั่วไป
    มักจะประสพปัญหาขาดแคลนแรงงานในช่วงเทศกาลสำคัญ เช่น วันปีใหม่ วันสงกรานต์ ดังนั้น
    บริษัทต้องมีการจูงใจ โดยเพิ่มอัตราค่าจ้างชดเชย
    ทำให้มีต้นทุนการดำเนินงานสูงขึ้นในบางช่วงเวลา

4.  เหตุการณ์ที่ไม่สามารถคาดการณ์ได้
    แม้ว่าบริษัทได้มีการคำนวณราคาโดยเผื่อค่าใช้จ่ายเพิ่มเติมเพื่อรองรับความเสี่ยง
    (CONTINGENCY COST) ไว้แล้วทุกครั้ง
    แต่บางครั้งมีข้อจำกัดในด้านระยะเวลาในการเตรียมตัวแก้ไขสถานการณ์
    หรือเหตุการณ์ซึ่งไม่สามารถคาดหมายได้ล่วงหน้าเกิดขึ้น ทำให้เกิดความเสียหายกับงาน
    โดยไม่สามารถเรียกร้องจากผู้ว่าจ้างได้ เช่น น้ำท่วม หรือภัยธรรมชาติต่าง ๆ เป็นต้น

5.  การเปิดเสรีในภาคบริการ เนื่องจากในอนาคตจะมีการเปิดเสรีในภาคบริการ
    ทำให้จำนวนคู่แข่งขันจากบริษัทต่างชาติเพิ่มมากขึ้น ซึ่งบริษัทจะต้องเตรียมตัวพัฒนาบุคลากร
    อุปกรณ์ก่อสร้าง
    และเทคนิคการก่อสร้างให้ทันสมัยและสามารถแข่งขันกับบริษัทอื่นๆได้ในระยะยาว

6.  ความเสี่ยงจากอัตราดอกเบี้ย
    บริษัทมีความเสี่ยงจากอัตราดอกเบี้ยที่สำคัญอันเกี่ยวเนื่องกับเงินฝากสถาบันการเงิน
    เงินเบิกเกินบัญชี และเงินกู้ยืมระยะสั้นที่มีดอกเบี้ย อย่างไรก็ตาม
    เนื่องจากสินทรัพย์และหนี้สินทางการเงินส่วนใหญ่มีอัตราดอกเบี้ยที่ปรับขึ้นลงตามอัตราตลาด
    หรือมีอัตราดอกเบี้ยคงที่ซึ่งใกล้เคียงกับอัตราตลาดในปัจจุบัน
    ความเสี่ยงจากอัตราดอกเบี้ยของกลุ่มกิจการจึงอยู่ในระดับต่ำ

7.  ความเสี่ยงจากอัตราแลกเปลี่ยน
    บริษัทมีความเสี่ยงจากอัตราแลกเปลี่ยนที่สำคัญอันเกี่ยวเนื่องจากการให้กู้ยืมแก่กิจการที่เกี่ยวข้องกัน
    การซื้อสินค้าและรายได้จากโครงการในต่างประเทศที่เป็นสกุลเงินต่างประเทศ
    กลุ่มกิจการได้ตกลงทำสัญญาซื้อขายเงินตราต่างประเทศล่วงหน้า
    ซึ่งมีอายุสัญญาไม่เกินหนึ่งปีเพื่อใช้เป็นเครื่องมือในการบริหารความเสี่ยง
    นอกจากนี้บริษัทยังมีความเสี่ยงจากการที่มีเงินลงทุนในบริษัทย่อยในต่างประเทศซึ่งบริษัทมิได้ทำสัญญาป้องกันความเสี่ยงไว้

8.  ความเสี่ยงจากการให้สินเชื่อ
    บริษัทมีความเสี่ยงด้านการให้สินเชื่อที่เกี่ยวเนื่องกับลูกหนี้ตามสัญญาก่อสร้าง อย่างไรก็ตาม
    เนื่องจากกลุ่มกิจการให้บริการก่อสร้างแก่ลูกค้าที่มีฐานะด้านการชำระหนี้ดีเป็นส่วนใหญ่ เช่น
    รัฐวิสาหกิจและหน่วยงานของรัฐ นอกจากนี้ฐานลูกค้าของกลุ่มกิจการมีจำนวนมากราย
    ด้วยเหตุนี้กลุ่มกิจการจึงไม่คาดว่าจะได้รับความเสียหายที่เป็นสาระสำคัญจากการให้สินเชื่อ
    จำนวนเงินสูงสุดที่กลุ่มกิจการอาจต้องสูญเสียจากการให้สินเชื่อคือมูลค่าตามบัญชีลูกหนี้
    เงินให้กู้ยืมและลูกหนี้อื่นที่แสดงอยู่ในงบดุล

9.  การให้ความช่วยเหลือแก่กิจการที่เกี่ยวข้องกัน บริษัทมีภาระจากการค้ำประกันหนี้สิน

  จำนวนประมาณ 158 ล้านบาท ให้แก่บริษัท พรีเมียร์ เอ็นเตอร์ไพรซ์ จำกัด (มหาชน)
  (“พรีเมียร์”) กับบริษัทเงินทุนหลักทรัพย์ กรุงไทยธนกิจ จำกัด (มหาชน)
  และบริษัทเงินทุนหลักทรัพย์ ธนสยาม จำกัด (มหาชน) ต่อมา
  ทั้งสองบริษัทได้โอนสิทธิเรียกร้องในหนี้สินทั้งจำนวนให้แก่ธนาคารไทยธนาคาร จำกัด (มหาชน)
  ซึ่งพรีเมียร์ได้ประสพปัญหาด้านการเงินและได้เข้าสู่กระบวนการปรับโครงสร้างหนี้ภายใต้กฎหมายล้มละลาย
  ซึ่งศาลฎีกาได้มีคำพิพากษาให้ความเห็นชอบในแผนฟื้นฟูกิจการนี้แล้ว โดยแผนฟื้นฟูกิจการของ
  พรีเมียร์ระบุชำระคืนหนี้สินให้แก่ธนาคารทั้งจำนวนเป็นหุ้นของพรีเมียร์